**ELŐTERJESZTÉS**

**Szombathely Megyei Jogú Város Közgyűlésének 2023. május 25-i ülésére**

**Javaslat a Geszler Mária Kossuth-díjas keramikusművész által felajánlott gyűjtemény átvételére vonatkozó megállapodással kapcsolatos döntés meghozatalára**

Szombathely Megyei Jogú Város Közgyűlése a 73/2023. (III.30.) Kgy. számú határozatával kinyilvánította a Geszler Mária Kossuth-díjas keramikusművész (a továbbiakban: Ajándékozó) által felajánlott gyűjtemény elfogadását. Az erre vonatkozó szándéknyilatkozat mindkét fél részéről aláírásra került. A gyűjteményből 2023 őszén (a megnyitó tervezett időpontja: szeptember 22.) állandó kiállítás nyílik az Önkormányzat fenntartásában működő Savaria Múzeum (a továbbiakban: Múzeum) tagintézményében, a Szombathelyi Képtárban. Az ajándék kezelője a Múzeum. Előzőek alapján a gyűjtemény átvételéhez ajándékozási megállapodás (a továbbiakban: Megállapodás) megkötése szükséges, melynek elválaszthatatlan részét képezi a művek adatait, értékét tartalmazó műtárgylista. A Megállapodás aláírásának napjával Szombathely Megyei Jogú Város Önkormányzata (a továbbiakban: Önkormányzat) az alkotásokra tulajdonjogot szerez. A Megállapodás részét képező műtárgylistát az Ajándékozó a Múzeummal közösen, egymással egyetértésben állította össze. Arra az esetre, ha az Ajándékozó a birtokba adást megelőzően elhalálozik, a gyűjtemény birtokba adójaként a Megállapodásban meghatalmazott 3. személy jár el.

Az ajándékozással összefüggésben tájékoztatom a Közgyűlést, hogy az illetékekről szóló 1990. évi XCIII. törvény 5. § (1) bekezdés c) pontja alapján az Önkormányzat személyes illetékmentes.

Tájékoztatom továbbá a Közgyűlést, hogy a Polgári Törvénykönyvről szóló 2013. évi V. törvény (a továbbiakban: Ptk.) 7:80-7:82. §-ai alapján a kötelesrész alapjához tartozik az örökhagyó által a halálát megelőző tíz évben, élők között bárkinek juttatott ingyenes adományok juttatáskori tiszta értéke. Kötelesrész címén a kötelesrészre jogosultat annak harmada illeti meg, ami neki - a kötelesrész alapja szerint számítva - mint törvényes örökösnek jutna. A Ptk. 7:75. §-a alapján kötelesrész illeti meg az örökhagyó leszármazóját, házastársát és szülőjét, ha az öröklés megnyílásakor az örökhagyó törvényes örököse vagy végintézkedés hiányában az lenne. A művésszel egyeztetett tartalmú ajándékozási megállapodásban az erről való lemondás is rögzítésre került.

Kérem a Tisztelt Közgyűlést, hogy az előterjesztés mellékletét képező Megállapodás tervezetét megtárgyalni, és a határozati javaslatot elfogadni szíveskedjék.

**Szombathely, 2023. május „ ”**

**/: Dr. Nemény András: /**

**HATÁROZATI JAVASLAT**

**…../2023. (V.25.) Kgy. számú határozat**

1. Szombathely Megyei Jogú Város Közgyűlése a „Javaslat a Geszler Mária Kossuth-díjas keramikusművész által felajánlott gyűjtemény átvételére vonatkozó megállapodással kapcsolatos döntés meghozatalára” c. előterjesztést megtárgyalta, és hozzájárul az előterjesztés mellékletét képező ajándékozási megállapodás megkötéséhez.
2. A Közgyűlés felhatalmazza a polgármestert az előterjesztés melléklete szerinti ajándékozási megállapodás aláírására.
3. A Közgyűlés felkéri a polgármestert, hogy az ajándékozási megállapodás 14. pontjában szereplő közjegyzői okiratba foglalás érdekében eljárjon.
4. A Közgyűlés felkéri a Savaria Múzeum igazgatóját, hogy a megállapodás és a birtokba adás aláírását követően gondoskodjon a gyűjtemény nyilvántartásba vételéről, valamint az állandó kiállítás megrendezéséről.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Nagyné dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és adó Osztály vezetője,

Csapláros Andrea, a Savaria Múzeum igazgatója)

**Határidő:** azonnal (1. pont vonatkozásában)

2023. június 9. (2. pont vonatkozásában)

2023. augusztus 15. (3. pont vonatkozásában)

2023. szeptember 22. (4. pont vonatkozásában)